Tisztelt Polgármester Hölgyek és Urak!

A Völgységi Önkormányzatok Társulása (VÖT) 2015. december 17-i ülésén elhangzottaknak, és a Polgármester Hölgyekkel, Urakkal történt előzetes megbeszélésnek megfelelően a Bonyhádi Központi Háziorvosi Ügyeletet (továbbiakban: ügyelet) működtető „BZS” Egészségügyi Szolgáltató Bt. képviseletében benyújtom az ügyelet működtetéséhez 2016-tól szükséges települési hozzájárulás tervezetét.

1. **ELŐZMÉNYEK**

2009. január 1-től (több mint 7 éve) az ügyelet kizárólag az Országos Egészségbiztosítási Pénztár (továbbiakban: OEP, finanszírozó) és a „BZS” Egészségügyi Szolgáltató Bt. (továbbiakban: működtető) közötti finanszírozási szerződés szerinti díjból működik.

Az eltelt 7 év alatt az OEP finanszírozás egyetlen alkalommal, 2013 novemberében, mindössze 4,33 %-al emelkedett. Ezért a 2009. január 1-től változatlan ügyeleti,- illetve egyéb díjak emelése is csak egyszer, a finanszírozás emelkedés által fedezett szerény mértékben valósulhatott meg. Ez a helyzet természetesen semmiféle szakmai, infrastrukturális, orvosi eszköz, és egyéb fejlesztést, pótlást nem tett, és nem tesz lehetővé.

A folyamatosan növekvő költségek és a változatlan finanszírozás miatt 2015 elejétől egyértelművé vált, hogy csak az OEP finanszírozásból az ügyelet nem működtethető tovább.

2015 szeptemberében jeleztem Filóné Ferencz Ibolya Polgármester Asszonynak, a VÖT Elnökének, hogy 2016-tól szükségessé válik az ügyelet működtetéséhez a települések pénzügyi hozzájárulása. Ugyanakkor segítséget kértem azért is, mert az ügyelet ellátási területén praxisjoggal és területi ellátási kötelezettséggel rendelkező háziorvosok egy része –

nyilván nem függetlenül a régóta változatlan, alacsony ügyeleti díjaktól – nem kíván részt venni az ügyeleti ellátásban. A jelenleg érvényes törvények szerint pedig a háziorvosi ügyeleti ellátás (mely egyébként kötelező önkormányzati feladat) kiszervezése esetén a működtető nem kötelezheti erre az orvosokat.

Polgármester Asszony és más völgységi Polgármesterek segítségével sikerült is bevonni egyes háziorvosokat az ügyeleti ellátásba, de érdemi ügyeleti díjemelés nélkül a jövőben továbbra is kétséges, hogy biztosítható-e minden nap ügyeletes háziorvos.

Az ügyelet 2015 első 8 havi, részletes bevétel-kiadási adatait, az érvényben lévő ügyeleti díjakat elküldtem Polgármester Asszonynak és a VÖT-nek. 2015 decemberében a 3 Baranya megyei település vezetőinek is eljuttattam az anyagot, az ügyelet 2014. évi működéséről szóló, a VÖT által 2015. december 17-én egyhangúan elfogadott beszámolóval együtt.

1. **FONTOS ADATOK**

* Ellátási terület (20 Tolna megyei, 3 Baranya megyei település):

*Tolna megyéből:* Bonyhád, Bonyhádvarasd, Bátaapáti, Izmény, Kisdorog, Kakasd, Závod, Lengyel, Kisvejke, Mucsfa, Cikó, Grábóc, Mőcsény, Nagyvejke, Aparhant, Nagymányok, Kismányok, Váralja, Györe, Tevel

*Baranya megyéből:* Máza, Szászvár, Vékény

* Ellátott lakosság száma 2015-ben: ***31 883***
* Jelenlegi ügyeleti díjak:

Vállalkozó orvosok számla ellenében:

hétköznapokon 16.00 h – 08.00 h (16 h): ***35 800 Ft. (2237,5 Ft./h)***

szombat- vasárnap-ünnepnapokon 08.00 – 08.00 h (24 h): ***65 500 Ft. (2729 Ft./h)***

Asszisztensnők alkalmazotti megbízási szerződéssel (bruttó):

hétköznapokon 16.00 h – 08.00 h (16 h): ***17 400 Ft. (1087,5 Ft/h)***

szombat-vasárnap-ünnepnapokon 08.00 – 08.00 (24 h): ***29 000 Ft. (1208,3 Ft./h)***

1. **TELEPÜLÉSI HOZZÁJÁRULÁS TERVEZET 2016-TÓL**

A tervezet elkészítése előtt tájékozódtam az ország számos más háziorvosi ügyeletének működéséről, a települések hozzájárulásának mértékéről. A kapott információk alapján a Bonyhádi Központi Háziorvosi Ügyelet az egyetlen háziorvosi ügyelet Magyarországon, mely eddig kizárólag az OEP finanszírozásból, a települések pénzügyi hozzájárulása nélkül működött.

Felmértem az ügyeleti ellátáshoz az egészségügyi szakhatóság által kötelezően előírt, és jelenleg rendelkezésre álló orvosi és egyéb eszközök korát, állapotát, a jövőben az amortizáció miatt várhatóan szükségessé váló csereigényeket; az ügyelet infrastrukturális környezetének, hátterének, az orvosokat szállító vállalkozó járművének korát, állapotát, amortizáltságát, és az ezek alapján várható financiális igényeket.

Figyelembe vettem, hogy az időskorú orvos kollégák számának növekedése (mely az ügyeletet ellátó orvosokra is vonatkozik), a nyugdíjba vonuló orvosok utánpótlásának számos okból bekövetkező, évek óta tartó ellehetetlenülése, a Magyarországon hosszú ideje tapasztalt, egyre súlyosbodó általános orvoshiány miatt az elmúlt néhány évben egyre nehezebbé vált az aktuális havi orvosi ügyeleti beosztás elkészítése. Méltányos, és az ügyeleti munkával arányos díjak segíthetnek ezen a helyzeten.

Véleményt kértem az ügyelő háziorvos kollégáktól (különösen azoktól, akik más háziorvosi ügyeleteken is dolgoznak) az ügyeleti munkaterheléssel arányos, általuk jelenleg elfogadhatónak tartott ügyeleti díjakról.

A 3. fejezet elején említett információim szerint a települési hozzájárulások mértéke az ország háziorvosi ügyeletein 50 Ft./lakos/hónap és 110 Ft./lakos/hónap között változik.

***Mindezek alapján 2016-tól a Bonyhádi Központi Háziorvosi Ügyelet működtetéséhez szükséges tervezett települési hozzájárulás mértéke*** **60 Ft./lakos/hónap.**

A tervezett ügyeleti díjemelés:

* Vállalkozó orvos (hétköznap, 16 h): 35 800 Ft. helyett ***51 200 Ft.***

**(**2237,5 Ft./h helyett ***3200 Ft./h)***

Váll. orvos (szombat-vasárnap-ünnepnap, 24 h): 65 500 Ft. helyett ***84 000 Ft.***

(2729 Ft./h helyett ***3500 Ft./h)***

* Asszisztensnő (hétköznap, 16 h): 17 400 Ft. helyett ***24 000 Ft.***

(1087,5 Ft./h helyett ***1500 Ft./h)***

Asszisztensnő (szombat-vasárnap-ünnepnap, 24 h): 29 000 Ft. helyett ***38 400 Ft.***

(1208,3 Ft./h helyett ***1600 Ft./h)***

A települések hozzájárulásából az ügyeleti díjemelés után fennmaradó összeg fedezi a 2015 első 8 havi költség-bevétel adataiban tételesen felsorolt egyéb költségek 2016-ban várható növekedését, valamint a 3. fejezet 2. bekezdésében részletezett, a jövőben biztosan várható költségeket. Emellett lehetővé teszi a váratlanul felmerülő költségekre céltartalék létrehozását,

az ügyeleti szakmai munka színvonalának, a betegellátás biztonságának növelését, a működtető fizetőképességének, likviditásának biztonságossá válását.

Tisztelt Polgármester Hölgyek és Urak!

Engedjék meg, hogy a működtető nevében még egyszer világossá tegyem, hogy az ügyelet működtetését a településeknek a fentiekben részletezett pénzügyi hozzájárulása nélkül a továbbiakban nem tudjuk folytatni. Amely település nem tudja vállalni a hozzájárulást, azzal a 3 hónapos felmondási idő betartásával megszüntetjük a 2008. november 15-én a működtetővel központi háziorvosi ügyelet működtetésére létrejött feladat-átvállalási szerződést.

Tisztelettel kérem, hogy a leírtak alapján támogassák a települési hozzájárulásra vonatkozó tervezetünket.

Végezetül engedjék meg, hogy megköszönjem a Társulási Tanácsnak és valamennyi Polgármesternek az elmúlt 5 hónap során tanúsított megértő, konstruktív, mindvégig pozitív hozzáállását, segítségét az ügyelet problémáinak megoldásában.

Tisztelettel:

Dr. Barcza Zsolt

a Bonyhádi Központi Háziorvosi Ügyelet szakmai vezetője, a működtető meghatalmazott képviselője

Bonyhád, 2016. január 12.